‘Laaste prima donna’ sterf in Italië | Netwerk24
Die Italiaanse sopraan Mirella Freni (84) is Sondag dood.
Die Italiaanse sopraan Mirella Freni.
Freni, wat aan ’n aftakelende spierkwaal gely het, het in haar huis in Modena, Italië, ná ’n reeks beroertes gesterf, sê haar bestuurder, Jack Mastroianni.
Haar loopbaan het oor meer as vyf dekades gestrek.
Die Amerikaanse dramaturg Albert Innaurato beskryf haar as “die laaste prima donna”.
Sy het in 1965 as Mimi in Giacomo Puccini se opera La Bohème vir die eerste keer in die Metropolitan-operahuis in die VSA gesing.
Die sopraan Zinka Milanov het glo agter die verhoog oor Freni gesê:
“Sy is so wonderlik, hierdie meisie, sy klink soos ’n jong ek.”
Freni was ’n jeugvriend van die ontslape Italiaanse tenoor Luciano Pavarotti en hul ma’s het in dieselfde tabakfabriek gewerk waar George Bizet se opera Carmen afspeel.
Haar loopbaan sluit in Susanna in Mozart se The Marriage of Figaro, een van die jong rolle wat sy gesing het toe sy al ouer as 50 was omdat haar stem jonk geklink het.
Die Italiaanse tenoor Luciano Pavarotti en Mirella Freni.
Sy word in dieselfde asem as ander operasangers soos Maria Callas, Joan Sutherland en Renata Tebaldi genoem.
Sy is as Mirella Fregni – sy het haar van later sonder die “g” gespel – op 27 Februarie 1935 in Modena gebore.
Sy het haar formele debuut in haar tuisdorp in 1955 as Micaela in Carmen gemaak.
Sy is in dieselfde jaar met Leone Magiera, ’n koorleier en dirigent, getroud.
Hulle het een dogter, Micaela, vernoem na Freni se karakter in Carmen.
Freni en Magiere is geskei en sy is later met die Bulgaarse operabaas Nikolai Ghiaurof getroud.
Hulle het dikwels die verhoog gedeel. Hy is in 2004 dood.
Sy word oorleef deur haar dogter, ’n suster en twee kleinkinders.
* Saamgestel uit The Washing Post en USA Today.